text: Enighed: Ny politiskole skal placeres i eksisterende byggeri
  23 januar 2017 kl. 08.51
  Regeringen bøjer sig og vil nu placere ny politiskole i Vestdanmark i eksisterende bygninger.
  Regeringen imødekommer et politisk flertal og er parat til at placere ny politiskole i Vestdanmark i eksisterende bygninger.
  Det står klart efter et møde mandag hos justitsminister Søren Pape Poulsen (K) blandt partierne i politiforligskredsen.
  - Vi åbner ikke en ny ansøgningsrunde. Vi vil gennemgå Rigspolitiets rapport og anbefalinger om eksisterende bygninger endnu en gang - og så træffer vi en beslutning, sagde  justitsminister Søren Pape Poulsen (K) efter mødet mandag formiddag.
  Rigspolitiet har i november udarbejdet en rapport og vurderet mulighederne for at etablere en politiskole vest for Storebælt.
  Konklusionen lyder, at det vil være muligt at benytte en eksisterende bygning, men at en ny vil sikre bedre rammer.
  Bliver det ikke et nybyggeri, anbefalede Rigspolitiet i november tre konkrete bygninger i henholdsvis Vejle, Skanderborg og Holstebro.
  Dansk Folkepartis retsordfører Peter Kofod Poulsen, Haderslev, glæder sig over, at regeringen har bøjet sig:
  - Nu kan vi løbet af få dage træffe en saglig beslutning og få sat gang i uddannelsen af flere politibetjente. Vi vil pege på den by, som Rigspolitiet konkret vil anbefale, når nu det ligger fast, at der bliver tale om at bruge eksterende bygninger, siger Peter Kofod Poulsen til TV SYD.
  